钦定古今图书集成/明伦汇编/氏族典/第376卷 > 董俨
## 钦定古今图书集成/明伦汇编/氏族典/第376卷 > 董俨

按《宋史董俨传》，“俨字望之，河南洛阳人，太平兴国三
年进士，解褐大理评事，通判饶州，加著作佐郎。五年，
授左拾遗、直史馆，转右补阙，充淮南西路转运副使，
转刑部员外郎。端拱初，进郎中、三司度支副使。逾年，
以户部员外郎知泉州，召为京东转运使，拜右司议
大夫，充右计谏。使罢，出知扬州，迁右谏议大夫，徙潭”
州，转给事中，历知广、岳、洪三州、江陵府。景德中，判吏
部铨，加工部侍郎。时黄观罢西川转运归阙，俨与知
杂御史王济姻家，因托济言于观，求荐己知益州。未
几，观复领陕西转运，得对便殿，俨谓其必荐己，他日
面陈，“自以孤直，不为权要所容，况黄观庸浅无操持，
恐为执政所使，妄有论荐，俾臣远适，惟陛下察之。”真
宗不之诘。数日，王济得对，因述俨尝有私托，且言：“俨
性本矫诈，臣语观不可，许之。”真宗不欲暴其事，乃出
俨知青州。俨复请对，言为权臣所摈，上慰遣之，久而
不去，乃谓之曰：“尔自告黄观求知益州，复有何人排
斥乎？”俨即矍然，且言观、济尝议益州，须得臣往弹压
之。上以其词不类，因令条析以闻。复遣使陕西质问
黄观，观具述俨托王济求荐之事，坐责授山南东道
节度行军司马，不署州事。大中祥符初，会赦，起知郢
州，病疽卒，年五十四。东封恩，复其官。子仲容、仲宗并
为太子中舍。兄伟至殿中丞致仕。